EUROOPA KOMISJON Brüssel,30.6.2022 COM(2022) 318 final KOMISJONI ARUANNE EUROOPA PARLAMENDILE, NÕUKOGULE JA EUROOPA KESKPANGALE



programmi „Perikles IV“ (euro kaitsmiseks võltsimise eest) rakendamise ja tulemuste kohta 2021. aastal



KOMISJONI ARUANNE EUROOPA PARLAMENDILE, NÕUKOGULE JA EUROOPA KESKPANGALE



programmi „Perikles IV“ (euro kaitsmiseks võltsimise eest) rakendamise ja tulemuste kohta 2021. aastal 1.Üldteave Programm „Perikles IV“ (edaspidi „programm“) on vahetus-, abi- ja koolitusprogramm euro kaitsmiseks võltsimise eest. See vahetab välja programmi „Perikles 2020“, mida rakendati aastatel 2013–2020, ja programmi „Perikles“, mis vältas aastast 2002 aastani 2013. Programm loodi Euroopa Parlamendi ja nõukogu 20. mai 2021. aasta määrusega (EL) nr 2021/840. Nõukogu 21. septembri 2021. aasta määrusega (EL) 2021/1696 laiendati nimetatud määruse kohaldamisala euroalasse mittekuuluvatele liikmesriikidele. Määrusega (EL) nr 2021/840 nähti ette, et programm kestab kuni 31. detsembrini 2027. Määruse artikli 12 lõike 3 kohaselt annab komisjon Euroopa Parlamendile ja nõukogule igal aastal teavet programmi tulemuste kohta. Käesoleva aastaaruandega täidetakse seda nõuet 2021. aasta kohta. Aruandes esitatakse teave programmi „Perikles IV“ kohustuste ja täitmise kohta 2021. aastal ning samal aastal nende meetmete rakendamise kohta, milleks kohustuti eelmises programmitsüklis. 2.2021. aasta tööprogrammi raames võetud kohustused 2021. aastal oli eelarves programmi täitmiseks ette nähtud 834 082 eurot ja programmi rahastati Euroopa Liidu 2021. aasta üldeelarve eelarverealt 06.030100. 2021. aastal võeti kulukohustusi summas 834 082 eurot, mis moodustas kogueelarvest 100 %. Programmi rakendatakse liikmesriikide pädevate asutuste meetmete kaasrahastamise kaudu (toetused) ja otse komisjoni algatatud meetmete kaudu. 2021. aastal paigutati 140 106,70 eurot komisjoni meetmete eelarverealt ümber toetuste eelarvereale, et täiendavalt toetada liikmesriikide meetmete rakendamist. Programmi rakendamine kajastab liikmesriikide ja komisjoni pühendumust euro kaitsmisele võltsimise eest. Mitmeaastase strateegia arutelud euro võltsingute tuvastamise eksperdirühma koosolekutel võimaldasid võtta 2021. aastal kohustusi 100 % ulatuses kogueelarvest. Programmi raames rahastati kokku 9 projekti. Liikmesriikide pädevatelt asutustelt laekunud toetustaotlustest rahuldati kokku viis. Lisaks rahastati nelja komisjoni meedet, millest kaks olid haldusmeetmed, täpsemalt uuring programmi „Perikles 2020“ lõpphindamise jaoks ja kohustus tasuda e-toetusehaldussüsteemi (täisdigitaalne paberivaba toetuste haldamise süsteem) aastamaksumus. Komisjoni meetmed rakendati 2021. aastal, samal ajal kui kõiki toetusi kasutatakse füüsiliselt kas 2022. aastal ja hiljem või neid julgustatakse võimaluse korral muutma vastavalt COVID-19 pandeemiaga seotud epidemioloogilisele olukorrale virtuaalmeetmeteks. I ja II graafik. Rahastatavate meetmete liik ja meetmete arv liikmesriigiti (meetmed, mille kulukohustused võeti 2021. aastal, vt I lisa) Märkimist väärib, et Itaalia, Saksamaa ja Hispaania kui liikmesriigid, kus euro võltsimisega on enim probleeme, said ka sel aastal programmi „Perikles“ raames toetusi. Lisaks on 2021. aastal programmi raames toetust saanud ka Portugal. Kõik nende jõupingutused tugevdavad euro kaitset ja see on kasulik kõigile teistele liikmesriikidele. 2021. aastal oli kulukohustustega hõlmatud meetmete hulgas neli tehnilist koolitust, kaks konverentsi, üks töötajate vahetus, üks uuring ja e-toetusehaldussüsteemi aastatasu. Meetmeid rakendatakse nii ELis kui ka väljaspool ELi, sõltuvalt konkreetsest vajadusest kaitsta eurot võltsimise eest. Programmi loomisest saadik on tugevdatud selle piirkondlikku lähenemisviisi, rakendades meetmeid, mis hõlmavad neid maailma piirkondi, mis on võltsimisvastases võitluses eriti olulised. 3.Meetmete rakendamine 2021. aastal Ülevaade Selles osas analüüsitakse kõigi programmist „Perikles“ rahastatud meetmete rakendamist 2021. kalendriaastal. Seepärast hõlmab see nii programmi „Perikles IV“ eelarve raames 2021. aastal võetud kulukohustusi (4 komisjoni meedet) kui ka eelmise programmi „Perikles 2020“ eelarvete raames võetud kulukohustusi (6 toetust). See toob esile programmi kontseptsiooni jätkuvust ning kajastab programmi „Perikles“ tõhusust euro kaitsmisel võltsimise eest igal aastal rakendatavate meetmete abil. Ülemaailmne COVID-19 pandeemia ning sellega seotud sotsiaalne distantseerumine ja reisipiirangud mõjutasid ka 2021. aastal oluliselt programmi „Perikles“ rakendamist. Seetõttu muudeti mitu füüsilisena kavandatud meedet digitaalseks või hübriidmeetmeks, tagades sellega programmi tõhusa rakendamise. Aastal 2021 rakendati 10 programmi „Perikles“ raames rahastatud meedet, sealhulgas

·liikmesriigid rakendasid täielikult nelja toetusmeedet: need rakendati füüsilisel, digitaalsel või hübriidkujul vastavalt Horvaatias, Hispaanias, Bulgaarias ja Itaalias; ·liikmesriigid rakendasid osaliselt kaht toetusmeedet: need rakendati osaliselt ja hübriidkujul (toimus digitaalne sessioon ning füüsiline konverents on veel ees) vastavalt Portugalis ja Madalmaades; ·rakendati täielikult komisjoni nelja hangitud meedet. Eespool nimetatud meetmed hõlmasid viit konverentsi, kaht tehnilist koolitust, üht töötajate vahetust, uuringut programmi „Perikles 2020“ lõpphindamise jaoks ja e-toetusehaldussüsteemi haldustasu (vt ka teist lõiku eespool). Nendes meetmetes osales hinnanguliselt 482 eksperti. III ja IV graafik. Osalejate päritolu ja ametialane taust (meetmed, mille kulukohustused võeti 2021. aastal, vt II lisa) Osalejaid oli 54 riigist. Enamik koolitatavatest (75 %) oli pärit Euroopast: 40 % euroala liikmesriikidest ja 16 % ELi-välistest Euroopa riikidest ning euroalasse mittekuuluvatest liikmesriikidest pärit koolitatavate osakaal suurenes 19 %ni; 14 % koolitatavatest on Ladina-Ameerikast. Kokkuvõttes esindab 7 % osalejatest Euroopa institutsioone, 2 % on Aafrikast ja Lähis-Idast ning 2 % muudest piirkondadest. Ametialaselt taustalt moodustasid 32 % osalejate koguarvust politseitöötajad. Nende silmatorkavalt suur osakaal tuleneb sellest, et politseiasutused on euro võltsimise vastases võitluses eesliinil ning politseitöötajate hulgas on nii uurijaid kui ka tehnilisi eksperte. Samas ei olnud politseiasutused esimest korda programmi „Perikles“ rakendamise ajal suurim osalejate rühm. Selle asemel on muud osalejate kategooriad 68 % koguarvust, kusjuures suurima osalejate rühma moodustavad riikide keskpankade eksperdid, keda on 36 %, sest mitu mahukat 2021. aastal rakendatud meedet keskendus keskpankade osalusele. Samuti olid olulisel määral esindatud kohtutöötajad (11 %), finantssektori (4 %), rahandus-/siseministeeriumi (3 %), tolli (2 %), kommertspankade (3 %) ja mündikodade (2 %) töötajad, mis näitab, et osalejatel on väga erinev ametialane taust. Lisaks on komisjoni meetme „Platvorm 1210“ kolmanda kohtumise tulemusena osalenud viiendat aastat järjest arvukalt mündikäsitlusmasinate sektori esindajaid (4 %), mis kinnitab taas, et erasektoril on võltsimisvastases võitluses oluline osa. Selle tulemusena vastab programmi sügavalt mitmekesine rakendamine riikide- ja valdkondadevahelisele mõõtmele, mida nõutakse määruses (EL) nr 331/2014. Rakendamise olulisemad tulemused 2021. aastal Programmi raames on 2021. aastal suudetud jätkata ja veelgi tugevdada tihedat rahvusvahelist piirkondlikku koostööd Kagu-Euroopas ja Ladina-Ameerikas: ·2021. aastal rakendati mitu programmi „Perikles“ meedet, mis keskendusid tiheda koostöö tagamisele ja edendamisele Kagu-Euroopa riikide pädevate ametiasutuste vahel. See hõlmas Itaalia Comando Carabinieri Antifalsificazione Monetaria (CCAFM) korraldatud töötajate vahetust ning Bulgaaria peaprokuratuuri organiseeritud konverentsi. Viimane alustas ja jätkas õigusalast koostööd Ida-Balkani ja Musta mere piirkonna riikidega, sealhulgas Türgi, Moldova ja Ukrainaga. Lisaks korraldas Horvaatia riigipank Balkani võrgustiku 4. konverentsi, kus oli osalejaid piirkonna riigi- ja kommertspankadest ning millega toetati varajase hoiatamise süsteemi toimimist ja selle raames teabe vahetamist osalevate riikide vahel. Samuti korraldas komisjon digitaalse Priština-Tirana tehnilise koolituse müntide analüüsi ja liigituse kohta. ·Hispaania Brigada de Investigación del Banco de España (BIBE) korraldas 2021. aastal Uruguays Montevideos Ladina-Ameerika riikidest pärit ekspertidele raha võltsimise vastase koolituskursuse, kuhu kogunesid ametiasutuste esindajad 13 Ladina-Ameerika riigist, esitledes euro võltsimisvastaseid meetmeid neis Ladina-Ameerika riikides, mis võivad olla võltsimisaltid. Kõnealuse meetmega toetati rahavõltsimise vastu võitlevate riiklike keskasutuste rajamist ja toimimist osalevates riikides. Varasema samasuguse koolituse alusel rajati selline riiklik keskasutus Argentinas. 4.Kvantitatiivsete ja kvalitatiivsete näitajate jälgimine Määruse (EL) 2021/840 artikli 12 lõikes 2 sätestatakse, et selles aruandes tuleks arvesse võtta programmi „Perikles IV“ kvantitatiivseid ja kvalitatiivseid näitajaid. Neid näitajaid käsitlevad aastaandmed on järgmised: 1.avastatud võltseurode arv (pangatähed: 2021. aastal 347 000 / mündid: 2021. aastal 195 082). Selle näitaja puhul on eesmärk hoida avastatud võltseurode (pangatähed ja mündid) arv kontrolli all (+/–5 % võrrelduna 2014–2020. aasta keskmisega (671 000/174 112)). Müntide arv on selle piirmäära lähedal (+/–5 % eesmärgist), võltsitud pangatähtede arv aga prognoositust väiksem. Viimast võib selgitada välisteguritega, nagu pandeemiast tingitud piirangute võimalik mõju võltsitud pangatähtede ringlusele.